NARIADENIE KOMISIE (ES) č. 464/2008
z 28. mája 2008,
ktorým sa stanovuje dodatočná suma, ktorá sa má vyplatiť za hospodársky rok 2007/2008 na paradajky v Bulharsku v súlade s nariadením (ES) č. 104/2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska,
so zreteľom na nariadenie Komisie (ES) č. 104/2007 z 2. februára 2007, ktorým sa na hospodársky rok 2007/2008 stanovuje výška pomoci pre paradajky určené na spracovanie (1), a najmä na jeho článok 2 ods. 2,
keďže:
(1)
Množstvá paradajok, ktoré členské štáty notifikovali a ktoré sa spracovali s pomocou v hospodárskom roku 2006/2007 v súlade s článkom 39 ods. 2 nariadenia Komisie (ES) č. 1535/2003 z 29. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny (2), presahujú strop Spoločenstva o 11,8 %. V členských štátoch, ktoré pristúpili k Európskej únii 1. januára 2007 a v ktorých nedošlo k prekročeniu vnútroštátnej hornej hranice alebo sa táto hranica prekročila o menej ako 25 %, by sa preto mala vyplatiť dodatočná suma po skončení hospodárskeho roku 2007/2008.
(2)
Vnútroštátna horná hranica Bulharska na hospodársky rok 2007/2008 sa neprekročila. V tomto členskom štáte by sa preto mala vyplatiť celková dodatočná suma 8,62 EUR na tonu.
(3)
Rumunskí výrobcovia nepredložili žiadnu žiadosť o pomoc na hospodársky rok 2007/2008, pokiaľ ide o paradajky určené na spracovanie. V tomto členskom štáte by sa preto v uvedenom hospodárskom roku dodatočná suma nemala vyplatiť,
PRIJALA TOTO NARIADENIE:
Článok 1
V Bulharsku sa po hospodárskom roku 2007/2008 vyplatí dodatočná suma 8,62 EUR na tonu paradajok určených na spracovanie podľa článku 2 ods. 2 nariadenia (ES) č. 104/2007.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. mája 2008